Document ID: 32007R0104

KOMISJONI MÄÄRUS (EÜ) nr 104/2007,
2. veebruar 2007,
millega määratakse kindlaks töötlemiseks ette nähtud tomatite tootmistoetus 2007./2008. turustusaastaks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Bulgaaria ja Rumeenia ühinemislepingut,
võttes arvesse Bulgaaria ja Rumeenia ühinemisakti, eriti selle artiklit 41,
võttes arvesse nõukogu 28. oktoobri 1996. aasta määrust (EÜ) nr 2201/96 töödeldud puu- ja köögiviljasaaduste turu ühise korralduse kohta, (1) eriti selle artikli 6 lõiget 1,
ning arvestades järgmist:
(1)
Komisjoni 29. augusti 2003. aasta määruse (EÜ) nr 1535/2003 (milles sätestatakse nõukogu määruse (EÜ) nr 2201/96 üksikasjalikud rakenduseeskirjad seoses puu- ja köögiviljatoodete toetuskavaga) (2) artikli 3 lõikes 3 on sätestatud töötlemiseks ette nähtud tomatite puhul makstavate toetussummade avaldamine enne 31. jaanuari.
(2)
Ühenduse liikmesriikide puhul (30. aprilli 2004. aasta seisuga) võetakse määruse (EÜ) nr 2201/96 artikli 5 lõikes 1 osutatud ühenduse ja riiklikest künnistest kinnipidamise kontrollimisel tomatite töötlemise puhul aluseks eelneva kolme turustusaasta jooksul toetuste abil töödeldud kogused, mille kohta kõikidel kõnealustel liikmesriikidel on lõplikud andmed.
(3)
Euroopa Liiduga 1. mail 2004 liitunud liikmesriikide puhul võetakse ühenduse ja riiklikest künnistest kinnipidamise kontrollimisel tomatite töötlemise puhul aluseks 2004./2005. ja 2005./2006. turustusaasta jooksul tegelike toetuste abil töödeldud kogused ja kogused, mille kohta on 2006./2007. turustusaastaks esitatud toetusetaotlused kooskõlas 5. märtsi 2004. aasta komisjoni määruse (EÜ) nr 416/2004 (millega sätestatakse üleminekumeetmed nõukogu määruse (EÜ) nr 2201/96 ja määruse (EÜ) nr 1535/2003 rakendamiseks Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu Euroopa Liiduga) (3) artikliga 4.
(4)
Toetuskavade raames töödeldud tomatite kogus, mida peab arvestama riiklikest ja ühenduse künnistest kinnipidamise kontrollimisel on 1 705 561 tonni suurem ühenduse künnisest. Künnise ületanud liikmesriikide puhul tuleb seega 2007./2008. turustusaastal töödeldavate tomatite tootjatele makstavat toetussummat võrreldes määruse (EÜ) nr 2201/96 artikli 4 lõikega 2 muuta nimetatud määruse artikli 5 lõigete 2 ja 4 ning määruse (EÜ) nr 416/2004 artikli 3 lõike 2 kohaselt.
(5)
Arvutusmeetodit määruse (EÜ) nr 2201/96 artikliga 5 ette nähtud riiklikest töötlemiskünnistest kinnipidamiseks ei kohaldata koheselt Bulgaaria ja Rumeenia suhtes. Seetõttu tuleks kehtestada üleminekumeetmed selle kohaldamiseks. 2007./2008. turustusaastaks, mille kohta ei ole kõnealustes liikmesriikides andmeid tomatite töötlemist käsitlevate ühenduse ja riiklike künnistest kinnipidamise kontrollimiseks, ning ettevaatusabinõuna tuleks ette näha toetuste eelnev vähendamine, mis hüvitatakse juhul kui kõnealuse turustusaasta lõpus ei ole künnist ületatud.
(6)
Käesoleva määrusega ette nähtud meetmed on kooskõlas puu- ja köögiviljatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2201/96 artikli 2 kohaselt on toetuse suurus tomatite puhul 2007./2008. turustusaastal:
a)
Tšehhi vabariigis, Kreekas, Prantsusmaal, Küprosel, Ungaris, Maltal, Poolas, Portugalis ja Slovakkias: 34,50 eurot tonni kohta;
b)
Itaalias: 27,76 eurot tonni kohta;
c)
Hispaanias:
i)
34,50 eurot tonni kohta töötlemiseks ette nähtud kooritud tükeldamata tomatite puhul;
ii)
12,75 eurot tonni kohta muuks töötlemiseks ette nähtud tomatite puhul;
d)
Bulgaarias ja Rumeenias: 25,88 eurot tonni kohta.
Artikkel 2
1. Kui 2007./2008. turustusaastaks künnisest kinnipidamise arvutamisel selgub, et ühenduse künnist ei ole ületatud, makstakse Bulgaarias ja Rumeenias pärast 2007./2008. turustusaasta lõppemist täiendavalt 25 % määruse (EÜ) nr 2201/96 artikli 4 lõikes 2 sätestatud toetusest.
2. Kui ühenduse künnist on ületatud, aga seda on Bulgaarias või Rumeenias ületatud kuni 25 % või alla selle, makstakse kõnealustes liikmesriikides pärast 2007./2008. turustusaasta lõppemist lisatoetust.
Esimeses lõikes osutatud lisatoetus määratakse kindlaks asjaomase riikliku künnise tegeliku ületamise põhjal ja selle maksimumsuurus on kuni 25 % määruse (EÜ) nr 2201/96 artikli 4 lõikes 2 osutatud toetusest.
3. Riiklikest töötlemiskünnistest kinnipidamise kontrollimine Bulgaaria ja Rumeenia puhul toimub 2007./2008. turustusaasta kohta koguste põhjal, mille kohta on 2007./2008. turustusaastaks esitatud toetusetaotlused.
Artikkel 3
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. veebruar 2007

Labels: 3
17
19
5